Ons mense - Atterbury Trust
Ons menseAtterbury Trust2022-04-05T09:44:38+02:00
Ons is die som van ons mense… en danksy elkeen se toegewydheid is Atterbury Trust se ketting baie sterk
Uitvoerende trustee, bemarking en handelsmerkbestuur
Zahn Hulme is 'n gekwalifiseerde geoktrooieerde rekenmeester (GR SA), met 'n meestersgraad in ouditkunde. Sy is vanaf 1998 by Atterbury Trust betrokke en is in 2007 as uitvoerende trustee aangestel. Onder haar leiding het Atterbury Trust gegroei tot een van die mees gerekende liefdadigheidstrusts in Suid-Afrika met inisiatiewe soos Triomfkliniek, Terugploeg en omvattende ondersteuning vir minderbevoorregte studente.
Zahn dien op die direksies van 'n aantal organisasies wat Afrikaans as moedertaal bevorder, asook instellings wat gemeenskapsdiens aanbied.
Sy is passievol oor die skep van geleenthede en kyk met 'n gevoel van genoegdoening terug na die bykans 750 studente wat reeds die voorreg van 'n tersiêre opvoeding met die finansiële bystand van Atterbury Trust kon ontvang.
Zahn is dankbaar dat dit deel is van haar lewenstaak om God se liefde tasbaar te maak vir die mees weerlose mense in ons samelewing.
Zahn is al vir meer as 30 jaar getroud met Alten en het twee seuns, Alstaedt en Rein. In haar vrye tyd stap sy lang ente langs die see in Wildernis.
Finansiële en operasionele bestuurder
Ananja Koen is sedert 2019 'n gekwalifiseerde geoktrooieerde rekenmeester (GR SA). Na 'n jaar by die Hello-groep waar sy as finansiële rekenmeester arbeidsaam was, is sy sedert Desember 2018 die hoof van Atterbury Trust se finansiële afdeling.
Ananja is 'n gesinsmens. Sy het haar wederhelf in Hartenbos tydens 'n vakansie ontmoet en is dankbaar dat hierdie somer romanse gelei het tot die vestiging van haar beste vriendskap met haar huweliksmaat . Haar gesin se honde-kind se naam is Thys.
Haar se gunsteling tydverdryf is om deur Suid-Afrika te reis. Ananja en haar man kamp graag by nuwe plekke en mis nie maklik hulle jaarlikse vakansie in die Nasionale Krugerwildtuin nie.
Sy is passievol daaroor om aan die gemeenskap terug te gee en ook om die lewe te geniet. Vir alleentyd hou Ananja daarvan om te bak. Sy lees ook graag en hou veral van Afrikaanse boeke.
Jana Wilbers het haar BCom Finansiële Bestuurswetenskappe-graad in 2014 by die Universiteit van Pretoria behaal nadat sy vroeër by Hoërskool Montana gematrikuleer het. Daarna het sy haar klerkskap gedoen, voordat sy noemenswaardige ondervinding tydens 'n interessante periode in die boubedryf opgedoen het.
Sy is 'n trotse ma van 'n pragtige dogtertjie en seuntjie. Dié twee rakkers maak Jana en haar man Jacques se harte én huis vol.
Tyd saam met haar gesin en familie is kosbaar en sy verruil dit vir niks nie. Jana se filosofie is om jouself te omring met mense wat kos vir jou siel gee.
Vanaf Maart 2021 is Jana deel van Atterbury Trust waar sy werklik voel dat sy 'n merkbare verskil kan maak.
Dit is vir haar 'n riem onder die hart om terug te kan gee aan behoeftige dít wat soms as vanselfsprekend aanvaar word. Sy glo almal moet probeer om God se liefde uit te leef.
Studente en projekte
Danelle Strydom het 'n BA-graad in Kommunikasiekunde aan die NWU Potchefstroomkampus in 2009 voltooi, na haar skoolloopbaan by Hoërskool Eldoraigne in Pretoria.
Haar werkservaring het by Maroela Media begin as die uitvoerende hoof se persoonlike assistent. Toe het sy paar maande in Taiwan te gaan skool gee. Met haar terugkeer het sy by GROOTfm aangesluit as deel van Die GROOT Ontbyt-span.
Nadat sy by Focus on Health, 'n opvoedings-groep in die mediese bedryf gewerk het, het 'n groot droom vir Danelle in 2022 waar geword toe sy haar roeping by Atterbury Trust kon begin uitleef.
Sy is getroud en het 'n woelige dogtertjie en splinternuwe babaseuntjie by die huis.
Danelle glo 'n mens word elke dag herinner aan hoe kort die lewe is en daarom waardeer sy elke oomblik saam met geliefdes. Sy is dankbaar wanneer sy vir iemand iets kan beteken.
Leonie du Preez was in Hoërskool Linden, Johannesburg. Sy het haar honneurs graad in Rekreasie en Avontuur-Terapie by NWU, Potchefstroom voltooi. Leonie het haar professionele lewens-afrigting-kursus by Milpark Business School in Johannesburg in 2010 voltooi.
Haar passie vir mense en die lewe is aansteeklik en sy het 'n natuurlike aanslag met studente. Sy help Atterbury Trust se beurslenings-studente met doelwit stelling. Haar ontspanne benadering tot lewens-afrigting beteken sy kan aan elke student die geleentheid bied om as individu in verskeie aspekte van die lewe te groei. Leonie is die afgelope 10 jaar betrokke by Atterbury Trust studente.
Sy is getroud met haar beste vriend, Jaco. Hulle gesin bestaan verder uit drie gesonde, gelukkige en besige kinders.
Oor naweke geniet Leonie die buitelewe en die energie van oranje vlamme.
Sy leef volgens haar leuse: "Ons almal het potensiaal, glo dit, wees dit, leef dit!"
Terugploeg: Algemene bestuurder
Jacques Pauw het sy onderwys-graad aan UNISA voltooi.
Voor sy studies was hy by Hoërskool Garsfontein. Skoolgee is een van sy passies wat hy by Maragon Mooikloof kon uitleef tot en met Januarie 2022, toe hy by Atterbury Trust aangesluit het.
Dit maak Jacques opgewonde om in sy werk-lewe aan te hou groei en om 'n daadwerklike verskil in ander mense se lewens te kan maak.
Hy en sy vrou Lelani woon in Pretoria saam met Eddie en Steve, hulle twee honde-kinders.
As 'n familievaste gesinsman is sy gesin en familie 'n prioriteit vir hom. Vir 'n egte Suid-Afrikaner in murg en been soos Jacques, is daar min dinge so lekker as om by 'n braaivleisvuur saam met vriende en familie te kan kuier. Die knetter van vuur beteken samesyn en 'n tyd van gesellige bymekaarkom vir hom en sy familie.
Dan, wanneer die kans hom voordoen, geniet hy dit om in die bosveld te gaan kamp en om daar voëls te kyk.
Triomfkliniek: Administratiewe beampte
Deané Sealie is tans besig met haar studies om 'n BCom Ondernemingsbestuur-graad aan Akademia te behaal. Sy het haar skoolloopbaan by Hoërskool Pretoria-Noord voltooi.
Voor Deané in Januarie 2022 by Atterbury Trust aangesluit het, het sy het reeds vanaf 'n vroeë ouderdom geleer hoe die besigheidswêreld werk toe sy tydens skool-vakansies werksondervinding by Adonai Roi Women begin opdoen het. (Adonai Roi in Hebreeus beteken Die Here is my Herder.)
Sy en haar skool-liefde is steeds 'n paartjie en dié twee is baie gelukkig saam.
Deané se gunsteling tydverdryf is om om nuwe avonture te ervaar. Sy is mal daaroor om die doen van vars en opwindended dinge te probeer, saam met haar geliefdes.